Video: Kaapse vark nou wêreldberoemde kunstenaarPigcasso by die kunswerk wat in ‘n Swatch-horlosie omskep is. Foto: pigcasso.org So gelukkig soos ŉ vark in Palestina, lui die spreekwoord. Maar vir Pigcasso het wêreldroem sommer op ŉ Wes-Kaapse plaas gekom. Pigcasso het onlangs geskiedenis gemaak deur die eerste niemenslike kunstenaar te word om ŉ internasionale Swatch-horlosie te ontwerp. En soos dit ŉ wêreldberoemde glanspersoonlikheid betaam, lewe sy soos ŉ koningin op Joanne Lefson se skuiling spesiaal vir plaasdiere, Farm Sanctuary SA. Dié skuiling is naby Franschhoek geleë en poog om mense se opvattings van plaasdiere te verander. Lefson sê Pigcasso is van ŉ kommersiële varkplaas gered en na Farm Sanctuary SA gebring waar daar vir haar onder meer verfkwaste en balle gegee is om mee te speel. Volgens Lefson was Pigcasso onmiddellik tot die verfkwaste aangetrek en kort voor lank het sy haar eie kunswerke begin oplewer. Pigcasso besig met een van haar skeppings. Foto: pigcasso.org Pigcasso se kunswerke het vinnig bekend geraak en haar meesterstukke is al oor die hele wêreld verkoop. IOL berig kunsliefhebbers betaal enigiets van R7 000 tot R53 000 vir ŉ oorspronklike Pigcasso-kunswerk. Nou het Swatch, ŉ Switserse horlosiemaker, ook dié kunsvark se talent raakgesien en besluit sy is net die kunstenaar vir hulle spesiale 2019-reeks versamelstukke. Pigcasso se ontwerp is vandeesweek onthul op die eerste dag van die Chinese Nuwejaar, die jaar van die vark. En as Pigcasso nie besig is om kuns te skep nie? Dan geniet sy graag soet druiwe as versnapering of rol dolgelukkig rond in haar modderpoel. Die onderstaande insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.